Betogers dreig om Rustenburg-hof af te brandEen van die buitelanders se gebou wat in Januarie aan die brand gesteek is. Foto: ANA Rustenburg se middestad is Vrydag tot stilstand gebring deur betogers wat gedreig het om die landdroshof af te brand waar ŉ groep Nigeriërs verskyn het. Die hof is besig om die borgtogaansoeke van 14 Nigeriërs aan te hoor wat teregstaan op aanklagte van openbare geweld en die besit van gevaarlike wapens. Betogers, meestal plaaslike inwoners, dring daarop aan dat die Nigeriërs eerder gedeporteer as verhoor word. Winkels moes hul deure sluit en taxi’s was nie beskikbaar nie uit vrees dat geweld sou uitbreek. Die Nigeriërs is in hegtenis geneem nadat hulle glo op 21 Januarie toegang tot die Rustenburg-polisiestasie versper het. Hulle het beweer hulle het na die polisie gegaan nadat hulle deur plaaslike inwoners aangeval is, maar glo geen hulp van die polisie gekry het nie. Op dieselfde dag het sommige van hulle glo op ŉ wraakaanval gegaan weens die moord op ŉ vermeende dwelmbaas. Drie voertuie is tydens die verwoestingstog beskadig en plaaslike inwoners is glo aangerand en beroof. Vroeër in Januarie is verskeie geboue en huise in die Rustenburg-omgewing aan die brand gesteek nadat plaaslike inwoners glo dwelms en prostitusie op dié dorp ŉ nekslag wou toedien. Die huise is glo dwelmhuise en bordele wat aan buitelanders behoort. Agt huise wat deur Nigeriërs besit word, is tydens dié voorval afgebrand.